SKLEP SVETA (EU) 2021/2144

z dne 2. decembra 2021

o stališču, ki se v imenu Evropske unije zastopa na 32. zasedanju Skupščine Mednarodne pomorske organizacije glede sprejetja sprememb smernic za preglede v okviru usklajenega sistema za pregled in izdajo spričeval

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 100(2) PDEU v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Ukrepanje Unije v sektorju pomorskega prometa bi moralo biti namenjeno izboljšanju pomorske varnosti ter varstvu morskega okolja in zdravja ljudi.

(2) Skupščina Mednarodne pomorske organizacije (IMO) naj bi na svojem 32. zasedanju od 6. do 15. decembra 2021 (v nadaljnjem besedilu: zasedanje A 32) sprejela smernice za pregled v okviru usklajenega sistema za pregled in izdajo spričeval (v nadaljnjem besedilu: HSSC) za leto 2021 ter razveljavila Resolucijo Skupščine IMO A.1140(31), ki vsebuje smernice za pregled za leto 2019.

(3) Primerno je določiti stališče, ki se v imenu Unije zastopa na zasedanju A 32, saj lahko spremembe smernic za preglede odločilno vplivajo na vsebino prava Unije, in sicer Uredbo (ES) št. 391/2009 Evropskega parlamenta in Sveta (1).

(4) Sprejetje smernic za pregled za leto 2021 in razveljavitev smernic za pregled za leto 2019 sta del rednega pregleda. Unija bi morala zato te spremembe podpreti, saj bodo s tem smernice za pregled ostale aktualne.

(5) Unija ni niti članica IMO niti pogodbenica zadevnih konvencij in kodeksov. Svet bi moral zato pooblastiti države članice, da na zasedanju A 32 izrazijo stališče Unije.

(6) Področje uporabe tega sklepa bi moralo biti omejeno na vsebino predlaganih sprememb, kolikor lahko navedene spremembe vplivajo na skupna pravila Unije in spadajo v izključno pristojnost Unije. Ta sklep ne bi smel vplivati na delitev pristojnosti med Unijo in državami članicami –

SPREJEL NASLEDNJI SKLEP:

Člen 1 Stališče, ki se v imenu Unije zastopa na 32. zasedanju Skupščine Mednarodne pomorske organizacije (v nadaljnjem besedilu: IMO), je strinjanje s sprejetjem smernic za pregled v okviru usklajenega sistema za pregled in izdajo spričeval za leto 2021, kot je določeno v oddelku 8 dokumenta IMO III 7/17/Add.1 in prilogi 6 k navedenemu dokumentu, ter s posledično razveljavitvijo Resolucije Skupščine IMO A.1140(31).

Člen 2 1. Stališče iz člena 1, ki se zastopa v imenu Unije, zajema zadevne spremembe, kolikor te spadajo v izključno pristojnost Unije in lahko vplivajo na skupna pravila Unije. Izrazijo ga države članice, ki so vse članice IMO, pri čemer delujejo skupaj v interesu Unije. 2. Dogovor o manjših spremembah stališča iz člena 1 je mogoč brez dodatnega sklepa Sveta.

Člen 3 Države članice so pooblaščene, da privolijo, da jih v interesu Unije zavezujejo spremembe iz člena 1, kolikor navedene spremembe spadajo v izključno pristojnost Unije.

Člen 4 Ta sklep začne veljati na dan sprejetja.

V Bruslju, 2. decembra 2021 Za Svet predsednik J. VRTOVEC

(1) Uredba (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (UL L 131, 28.5.2009, str. 11).